b'\n_START_ARTICLE_\nDanalea\n_START_PARAGRAPH_\nA/S Danalea (oprindeligt A/S Byggeselskabet af 9. marts 1968) var et dansk r\xc3\xa5dgivende arkitekt- og ingeni\xc3\xb8rfirma, som var f\xc3\xa6llesejet af boligselskaber over hele landet. Selskabet har opf\xc3\xb8rt en lang r\xc3\xa6kke almene boligbebyggelser med tusinder af boliger. Selskabet gik siden konkurs i 1989.\n_START_SECTION_\nHistorie\n_START_PARAGRAPH_\nSom led i Sydjyllandsplanen - Boligministeriets plan for st\xc3\xb8ttet montagebyggeri i Sydjylland - blev Byggeselskabet af 9. marts 1968 stiftet, og dette blev siden til Totalea-koncernen. Denne bestod af Danalea (ingeni\xc3\xb8r og arkitektvirksomhed), Casalea (kassettehusfabrik i Hvorslev) samt Jord og Beton (i dag Jorton), som stod for udf\xc3\xb8relsen. Fabrikken Boligbeton blev etableret til at d\xc3\xa6kke det store behov for pr\xc3\xa6fabrikerede betonelementer. Fabrikken ejes i dag af Jorton og er beliggende ved L\xc3\xb8sning. I l\xc3\xb8bet af en tyve\xc3\xa5rig periode stod koncernen for over en million etagekvadratmeter boligbebyggelse over hele Danmark._NEWLINE_J\xc3\xb8rgen Kreiner-Jensen var fra 1971 til 1983 teknisk direkt\xc3\xb8r i Danalea. Tormod Olesen var ogs\xc3\xa5 knyttet til Danalea._NEWLINE_B\xc3\xa5de Danalea og Totalea havde adresse p\xc3\xa5 Bredgade 37 i K\xc3\xb8benhavn.'